Cesarhanmun/geonobi-data huggingface dataset:
地名: 端川 (咸鏡道, 都護府)
年: 1603.0

○輪對。 同副承旨宋應洵、記事官權昕ㆍ丁好寬ㆍ裵龍吉、軍器副正李止孝、奉常僉正趙應文、都摠經歷申晟、戶曹正郞柳時會、尙衣主簿鄭德章入侍。 止孝進曰: "臣本庸劣一武夫, 忝居本寺, 爲日久矣。 辦出火藥極難, 而頒送各道之數, 亦不少, 勢難應副。 竊聞中朝之法, 許令處處煮出, 故人人皆知煮法, 是以, 長於用銃。 乞依中朝例, 使各道各邑, 自煮用之。 臣久戍北道, 知土兵窮殘之狀。 落幅紙, 依平時輸送北道, 頒給禦寒。" 應文曰: "本寺栗島菜田, 乃前朝宰相趙胖之物, 太宗朝, 特賜本寺。 司圃署以文昭、延恩祭享事, 請分其田矣。 顧以本寺, 亦專管祭享之地, 菜田, 非分與他人之物。 都提調移文請還, 而司圃署不許。乞命還給。 且近日天災時變, 層見疊出, 前史所罕, 而閭巷衣服宴飮, 侈於平時, 其災不減。 伏願罪己求言, 以答天譴, 特命法司, 嚴加禁勑。" 晟曰: "欲用武士, 當先鍊習。 今也, 近自京師, 遠至各道, 武士急於農務, 不知弓矢所在。 乞申飭內外鍊習。" 時會曰: "今年天使必至, 而辦銀極難, 采銀、貿銀, 不可不急急。 頃見敬差官狀啓, 則銀脈亦絶云。 辦銀之事, 似不專恃端川。 更令大臣議得, 別樣措辦。 亂後各司蕩盡, 市民之物, 不給價直, 公然取用, 民甚怨之。 公家貿易, 一依民間之例, 則市民何怨之有? 今年稅入極少, 在倉者, 僅萬五千餘石。 何以支祿俸之用? 若加之以軍興, 尤無以爲計。 竊聞忠淸道有鹽井。 使泰安等郡入番之軍, 除戍煮鹽, 輸換米布, 庶有小補。 諸各司下人, 死亡之餘, 年少者, 盡入砲、殺手, 及斜付本曹, 重記、文簿等事, 無人掌管。 自今殘敗之寺, 不許典僕斜付。 外方之民, 纔免天兵支待之苦, 而守令因循, 天兵撤還, 尙守弊規, 盡斂科外之稅, 民不聊生。 乞命盡革。" 德章曰: "本院, 只管御供之物。 各道奴婢身貢, 專不輸送, 庫儲蕩盡, 凡所支辦之物, 借用於他寺及市民。 自今本院奴婢身貢不納者, 依內需例, 不許守令解由。"
地名: 端川 (咸鏡道, 都護府)
年: 1608.0

○備邊司以咸鏡監司張晩
              陳弊箚子, 回啓曰: "咸鏡爲道, (地連關東, 乃三國時新羅境。 鄭夢周
                《燕子樓記》可稽, 而聖德王巡狩之碑, 尙在黃草嶺, 事迹分明。 而或謂之句麗地, 無乃中葉以後, 陷入于句麗耶?) 地遠極北, 寒苦磽薄, 且與胡落, 只隔一帶水。 其資活之艱, 不可形言, 而常時與藩胡, 貿販魚鹽, 賴以糊口。 及今胡落盡空, 如貂鼠等物, 無從買換, 其遑遑困悴之狀, 日以益甚。 至於三、甲, 地勢高寒, 唯種瞿麰, 而時或七月降霜, 全未收穫, 民食之艱, 有逾於六鎭, 只以大山、長谷連亘數千里。 地誌所謂‘無一步平地’者, 誠非虛語也。 以此防禦, 稍歇於六鎭, 而以今事勢言之, 則地近老巢, 自虞芮、閭延之境, 潛出別害, 經擣咸興, 則眞關北腹心之憂。 其爲陰雨之慮, 有重北路, 故頃因監司狀啓, 依六鎭例, 尙衣院納貂鼠、狐皮、土豹皮, 亦爲半減, 軍民之蒙惠, 實多矣。 第念本道南北二道, 軍民凋耗, 已到十分地頭, 所謂‘等棄之地。’ 與其勢去之後, 竭力繕完, 豈若趁今寬其力役, 庶幾收拾民心, 以爲保障之計耶? 如係上供, 在下不敢擅便者, 恭俟斷自聖衷。 雖不得全減, 就其已半減中, 或寬其年限, 仍令監司親自監擇封進, 以革下人操縱之弊, 且除人情、作紙之費, 事屬便益。 且朝廷於三、甲, 另加優恤, 而邊帥、守令, 或不體朝廷至意, 佃獵、屯田、坐隊、免防種種之弊, 有難悉擧。 加以鞭箠殘酷, 或至隕命, 而兵民脅於威酷, 不敢赴愬於監司, 極爲痛憤。 貢物雖減, 而此等弊瘼, 猶存不祛, 則只是減削上供而已, 侵暴、割剝之患, 猶夫前也。 監司如或風聞得實, 則雖兵使亦爲參啓, 虞候及堂上守令、邊將以下, 依軍令, 或爲決罪, 或爲啓聞, 從輕重處置。 務令痛革痼弊, 得霑實惠, 毋令懇惻之辭, 徒爲虛文之歸, 軍民幸甚。 監兵營及各官規外徵納之物, 一切蠲除, 依張晩箚子, 施行爲當。 (北行營柴、馬草, 分定六鎭之弊, 果如箚中所陳, 以營下添防軍士及營奴僕隷及閒雜民丁, 刈取秋靑, 以爲禦冬之資。 且以鍾、 會之境營屬田結積草, 添補散給, 允爲便益。 行營支供、糧料, 以南各官田稅作米, 漕運北道者, 優爲磨鍊, 減會題給, 以紓六鎭官民之力, 亦合事宜。 其他鋪陳、支供等物各仵弊端, 亦令監司公同兵使, 酌議善處, 枚擧啓聞施行爲當。四鎭判官之設, 其意有在, 今不可猝革。 頃因事變, 加設虞候一員, 而每爲分防于慶、穩、鍾、會
                四鎭, 其爲供待之弊, 有甚於判官, 還爲減革, 似爲合宜, 亦與兵使商議啓聞爲當。 本道所謂‘內地’者, 如鏡、明、吉, 則瞭望、替戌緊於關西極邊。 而必有聲息, 則雖校生、品官, 亦爲徵發, 有若古之竭作以狩者, 民生之苦, 與六鎭無異。 端川以南各官, 正軍則入防三、甲, 保卒則添守北鎭, 雖公私賤, 亦不得免焉。 而濱海者困於海格, 居內者疲於刷馬, 無賴傍邑幇助之力, 恒懷人痡、馬瘏之怨, 流亡相繼, 田野抛荒, 極爲可慮。 南各官貢物中, 如祭享、御供外, 凡係各司所納, 竝許作米如向年之爲, 以補軍餉, 以實民役。 而限聲息稍定間, 永爲恒式事, 令該曹同本司酌議, 啓稟施行爲當。 各司下人及私主刁蹬需索之弊, 與夫折簡求請之謬習, 特令法司摘發糾劾, 痛加禁革。守令、邊將乃兵民司命, 而未免循常差擬, 果如箚子所論, 令吏兵曹勿論資級, 各別擇遣爲當。 我國兵力脆弱, 雖嚴飭邊將, 使之野戰, 而勢所難能, 所謂‘賊聚以來, 我分以守, 客攻有餘, 主守不足’者, 理勢誠然。 來則城守, 去則屯鍊, 允合機宜, 依此約束爲當。 大君房奴子, 同是內奴, 而獨免防守。 荒遠愚民未曉事體, 必懷獨賢之怨, 事體亦爲苟且, 還收前命, 與內奴一樣防戌爲當。 訓養兵將, 亦及他道, 慮事之周, 無所不用其極矣。 枚擧箚辭, 行會各道, 預爲申嚴, 當其徵納, 毋致有悔。 本道閫帥, 每乏激賞之物, 使長征塞上之卒, 不得胥悅。 朝廷之摠司貯綿布二十五同, 下送六鎭, 三、甲及山堡城內居土兵, 一體試射分給。騎兵之用, 江邊最緊, 而戰馬凋耗, 能騎射者, 未免步戰。 議于司僕提調, 則‘濟州上送馬帖子餘在之數, 六十餘疋’云。 以三十疋, 送于北道, 以三十疋, 送于平安道, 監兵使巡行時, 試閱騎、射, 成才而無戰馬者俵給後, 小名啓聞爲宜。 一箚所陳各項條件, 俱是識務之論, 本司反覆詳査, 逐一擧行。 只念近年以來, 仍北鄙防守, 內地各道軍民行齎居送之費, 出身精兵怨苦之狀, 亦甚可慮, 而推刷一事, 尤爲郡邑騷擾無窮之弊。 關北雖豐沛之鄕, 而譬則四肢也, 下三道、畿甸則國家之腹心也。 每剜心頭之肉, 以醫末疾, 年年遠戌之憂, 亦非細慮。 本官亦宜以某道之民、天下之民, 毋分所履, 如添防之數、糧餉之運, 劑量輕重而行之, 亦是重臣爲國籌邊之遠謀也。以此事意, 本道南北兵使處及各道各兵使處, 竝爲行移何如?)" 傳曰: "允。 皮物年限更寬之事, 以十年爲之。 凡民弊蠲革者, 着實擧行, 赤子得蒙一分之惠事, 申諭于本道監司。"
地名: 端川 (咸鏡道, 都護府)
年: 1614.0

○甲寅九月三十日己卯王(御西廳), 親鞫問
              莫同
              。 【先是, 咸鏡監司軍官羅允素及李泑等, 搜行端川地, 捕一沽兒, 稱爲致毅奴莫同。 竝其同行, 械送京師, 故
                  莫同
                親鞫之。】 
              莫同供: "本以定州校奴裵彦福之子, 隨商人金墨同, 來開城府。 又隨金萬福, 將入北道, 適於端川路傍, 刈草秣馬, 猝値羅僉使允素、李生員稱名人。 過而執之曰: ‘汝是何地人而從何人來此乎?’ 翌日率本郡下吏, 來執民身, 饋以和蜜燒酒, 迫令盡飮, 仍反接結縛亂杖, 燒鐵烙之曰: ‘汝稱朴致毅奴子則生, 否則必死。’ 又曰: ‘汝知朴致毅持黑馬布袋, 扮作商人形貌以逃乎?’ 民卽詭答曰: ‘知之。’ 又曰: ‘汝知朴致毅自水標橋邊草家, 乘曉逃去乎?’ 民亦答曰: ‘知之。’ 又曰: ‘汝知春生稱名者乎? 汝知朴致毅目下有黑子及毛乎?’ 曰: ‘知之。’ 民不勝酷烙, 卽依其所言以答之而已。 本名纛孫, 而商人墨孫改稱莫同, 元非朴致毅奴也。 民父母俱在定州, 推問隣里人, 則可知根着。" 奇自獻、朴承宗、沈喜壽
              同辭啓曰: "莫同諱不直言, 可嚴刑得情。 且李泑、朴應犀及致毅奴愛守必知之。" 卽令應犀等諦視之, 皆曰: "面貌, 與致毅奴莫同大異矣。" 沈喜壽曰: "此必由李泑, 【前所謂李生員者也。】欲爲自免計耳。 不然, 應犀輩何必强諱? 【輦轂之下, 誣告者如此, 況外方乎? 朝廷雖有安民之意, 斯民何以知之? 若此不已, 則人多有無辜而就死者, 莫如分釋之也。" 王不答入內而罷。 凡莫同雇主辭連被逮, 數十人。】
地名: 端川 (咸鏡道, 都護府)
年: 1621.0

○(傳曰: "北靑、端川、利城內奴身貢, 過限不納, 各邑守令從重推考, 解由憑考, 令該曹依先朝舊例, 申明擧行。")
地名: 端川 (咸鏡道, 都護府)
年: 1660.0

○大司諫金壽恒等啓曰: "近來爵賞太濫, 名器不重。 前忠州牧使元斗樞, 以官穀遺儲之多, 至蒙陞資之恩, 本州一年所捧, 其數甚優, 六年居官, 有此贏餘, 不是特異之事。 守令之以善治陞秩者, 亦旣還收, 則斗樞之蒙賞, 比彼尤僭。 請改正其資, 令該曹酌施他賞。 且以前中和府使閔昇, 以軍器別備, 格外陞資, 賞典過濫, 有關後弊。 請改正新資。 咸鏡道內奴婢貢, 偏重於他道, 而其中北靑ㆍ利ㆍ端ㆍ明ㆍ吉五邑, 獨有細布收捧之規, 一人貢布之價, 幾至常綿布六十匹之多。 以此流亡相繼, 愁怨日深, 端川內奴, 至有縊死於道傍者。 當此新化之初, 縱不能革罷內需, 如此病民之痼弊, 固當痛革之不暇, 請令該曹, 斯速變通, 以爲永久遵行之地。" 上, 不允曰: "內奴細布蠲減事, 自有流來變通處置之擧矣。" 累啓後, 上答曰: "內奴細布事, 今年則旣已全減, 勿煩。" 斗樞、昇新資, 竝許還收, 各賜熟馬一匹。

○諫院論吉州牧使李尙逸、端川郡守洪南立、輸城察訪金光瑨等, 竝罷之。 有元世欽者, 受江都糶百餘石, 久不償, 以豪惡徙之吉州, 旣到配, 益不悛, 濫騎驛馬, 橫行道內, 刼人財畜。 尙逸、光瑨皆畏刼不敢誰何。 世欽又至端川, 奪人婢僕, 南立亦不敢禁。 監司趙啓遠摘治, 聞于朝。 後上命斷世欽以一罪。

○大司諫金壽恒等啓曰: "近來爵賞太濫, 名器不重。 前忠州牧使元斗樞, 以官穀遺儲之多, 至蒙陞資之恩, 本州一年所捧, 其數甚優, 六年居官, 有此贏餘, 不是特異之事。 守令之以善治陞秩者, 亦旣還收, 則斗樞之蒙賞, 比彼尤僭。 請改正, 令該曹酌施他賞。" 又啓曰: "前中和府使閔昇, 以軍器別備, 格外陞資。 賞典過
                〔濫〕
              , 有關後弊, 請改正。" 又啓曰: "昏朝時賊臣金闓濫伏邦刑, 而其子命昌, 偃然赴擧, 至參監試初試。 其不有國法, 冒赴科場之狀, 極可痛駭。 請拔去榜目, 當該錄名官罷職, 試官及監試官當該四館竝推考。" 又啓曰: "咸鏡道內奴婢貢, 偏重於他道, 而其中北靑、利、端、明、吉五邑, 獨有細布收捧之規, 一人貢布之價, 幾至常綿布六十匹之多。 以此流亡相繼, 愁怨日深。 端川內奴, 至有縊死於道傍者。 當此新化之初, 縱不能革罷內需, 如此病民之痼弊, 固當痛革之不暇。 請令該曹, 斯速變通, 以爲永久遵行之地。" 上答以不允, 只許命昌拔榜試官等推考事。 又敎曰: "內奴細布蠲減事, 自有流來變通處置之擧矣。" 累啓後, 上答曰: "內奴細布事, 今年則旣已全減, 勿煩。" 斗樞及昇新資, 竝許還收, 各賜熟馬一匹。

○諫院論吉州牧使李尙逸、端川郡守洪南立、輸城察訪金光瑨等, 不能禁定配人元世欽, 橫行作弊濫騎之罪, 請罷職, 從之。 世欽者, 京人, 受江都糶百餘石, 久不償, 徒之吉州, 旣到配, 益肆悖惡, 濫騎驛馬, 橫行列邑, 至於越他道遊山, 刼人財畜, 奪人婢僕, 或詐稱御史, 責出官供, 尙逸等不能按法禁斷。 監司趙啓遠, 以其狀啓聞, 上命卽其地處斬。
地名: 端川 (咸鏡道, 都護府)
年: 1664.0

○兵曹判書金佐明、漢城右尹柳赫然往審獻陵行幸道路而還, 上御熙政堂, 卽賜引對。 佐明等備陳道途形勢曰: "取鷺梁路, 由西氷庫, 則雖甚平坦, 損害民田, 幾至十餘里, 取三田渡路, 則江水雖得狹, 軍兵則自松坡津過涉, 便好矣。" 承旨金益炅曰: "當此農節, 傷害十里民田, 實可悶也。" 上曰: "以三田渡作路。" 上又曰: "昨見都監草記, 硫黃買來者, 何許人耶?" 佐明曰: "京居富商李應祥之奴武善, 受應祥之指揮, 牟利於外方者也。" 上曰: "都監曾有分付之事乎?" 赫然曰: "左相曾於金謹行之入往, 使之相約於倭人, 故倭人作此潛商, 而二萬斤先爲出來, 二萬斤又隨後出來, 而恐我國商賈輩, 不能接濟, 預先報知矣。" 上曰: "必不敢直到倭館矣。" 赫然曰: "前日潛賣時, 來到加德, 今亦必來到于加德矣。" 佐明曰: "長劍卽用於酬應之物, 而倭館中亦無以貿得, 左相使金謹行得來, 今聞二百柄出來矣。 槪聞硫黃百斤之價, 在倭國則不過五六兩銀貨, 而我國則以十兩爲直, 故倭人亦忘死而來賣矣。" 赫然曰: "此是我國所無之物, 不可絶其路也。 聞倭人今方裝載, 潛伏於島中, 若遇順風, 則飛船之來泊我境, 不過半日之間矣。" 上曰: "硫黃之價, 以銀給之耶?" 赫然曰: "此是潛賣之事, 故倭人必欲得銀, 以便其藏去, 而銀非我國之産, 故或以白絲、或以木綿給之矣。 且我國無物不有。 端川煮硫黃土, 而得水銀, 淸州亦煮硫黃, 而得含錫。" 上曰: "此由無博物人故也。" 仍問軍兵習操時陣法。 赫然以方陣圖陣疊陣之法仰對, 上曰: "上年閱武時, 觀其陣法, 與扈駕時相戰陣法, 有不同矣。"

○上引見大臣及備局諸臣。 領議政鄭太和持咸鏡監司閔鼎重啓本, 進前白曰: "量田旣已先行於咸興, 而北方事勢, 異於南方。 卽今新結, 不務多得, 惟以均役爲務, 毋致邊民騷擾之弊。 至於雇工率丁之弊, 言之已久, 而亦難卒革。 先考事目, 汰其數外濫率者, 其戶率之人, 使之各自統領, 以爲臨急調用之地。 土奴婢, 則奴丁之可合城守者, 自有臨急入守之例, 只當申明舊制而已, 不必盡編於軍伍。 糶糴之弊, 則已因金壽恒書啓, 旣已以三分之一定式矣。 且雇工率丁, 旣與奴婢不同, 而邊民以爲法無償命, 或至打殺, 誠極可駭。 如有犯者, 治以殺人之律。 北人之棄子不擧, 尤宜痛禁。 亦依狀啓, 三歲前收養者, 許令限己身爲其奴婢, 而必令告官成文, 以爲後考之地。" 上皆從之。 又啓曰: "閔鼎重二度狀啓中所陳大小官役, 皆用民結事, 則宜依狀啓施行, 而勿令侵及軍兵。 至於城池修築及關係邊防之事, 則宜使皆用兵丁。 保人私賣之事, 則非但保人不可私賣, 雇工亦不當, 令本道嚴加禁斷。 一家之內, 二人軍役, 則亦宜蠲減一人之貢。 第每年軍額, 大邑百名、中邑五十名、小邑二十名, 旣已定限, 而至於本道, 則已因金壽恒書啓, 竝減半矣。 鎭堡土卒, 勿編軍伍事, 則鎭堡土卒, 雖編軍伍, 臨急則不可分爲兩處之用, 當減其本邑軍伍, 專屬本堡。 各堡土卒, 則道臣與兵使相議, 先看鎭堡, 關防緊歇。 而募入之類, 可減其身役, 各鎭堡軍器久遠無用之物, 亦當蕩滌。" 又啓曰: "咸興
              都連浦、洪原
              馬郞島牧馬, 移設於端川、永興、文川三場事, 則武將皆以爲不可。" 李浣曰: "臣再爲南兵使, 素聞良馬多産於此浦, 罷之不可。" 又啓曰: "金壽恒疏中, 北兵使請以文臣差送, 若連送文臣, 則不無武備踈虞之患。 此後則文武極擇交差。 北虞候亦當以可合閫帥者差送。" 又啓曰: "壽恒疏中所陳武士試才, 或賜第、或差邊將事, 令監司巡歷北邊, 時與兵使, 會同試取。 俾無濫雜之弊。 徙邊罪人, 盡送北路, 以存實邊之意, 令該曹依此施行。 節行表著者, 則令該曹分等褒勸。 內奴身貢細布, 已自該曹變通。 大臣主管北邊事, 則依此施行。" 上皆從之。 又啓曰: "京畿御史書啓中, 極陳烟戶之弊, 請變通。" 右相許積曰: "大同之法, 民或怨之、或便之, 而至於烟戶之役, 則民甚苦之矣。" 上曰: "問于本道, 隨便變通。" 又啓曰: "黃海道御史朴世堂書啓中, 以軍兵陳布爲巨弊, 欲爲蕩滌, 請限十年以前未納軍布, 査出啓聞, 以爲變通之地。" 上從之。 又啓曰: "全羅監司鄭萬和條陳民瘼, 而其第一條, 則以爲: ‘山郡之民, 不堪大同之苦, 請變通。’ 臣意則纔行之法, 不當旋罷, 而救弊之道, 只在加給價米與革罷而已。" 積曰: "大同之法, 本欲便民, 而山郡民怨至此。 故臣意, 則欲革罷, 而領相, 則欲加給價米。 觀勢變通矣。" 上曰: "然則加給可也。" 命夏曰: "大王大妃殿宮人, 頃因領相所達, 卽放送, 誠聖德事也。 但其父崔&#x26E32;, 囚禁已久, 受刑二次。 竊聞&#x26E32;女, 雖未及嫁, 而旣已受采, 故大臣隨聞陳達。 而今乃因此囚治, 則大臣之不安, 當如何。 亦豈不爲聖德之累乎?" 上曰: "當初下問時, 其父對以未嫁, 而後稱許嫁。 前後異辭, 故予欲痛治。 豈以大臣之言, 爲此擧乎。" 命夏又陳大臣不安之意, 上不答。 先是, 大王大妃選宮人。 譯官崔&#x26E32;之女, 曾已許嫁於人, 未及嫁, 而被選入宮。 領相鄭太和聞而白之, 上不悅。 卽令放出其女, 而以崔&#x26E32;爲變說, 遂命囚禁刑推。 左右相相繼陳達, 而上不聽。 嚴刑三次, 流于遠地, 群臣無敢言者。

○兵曹判書金佐明, 漢城右尹柳赫然, 往審獻陵行幸道路而還。 上賜對於熙政堂。 佐明曰: "露梁道路順便, 西氷庫過涉亦好。 而但良才以後, 當取路民田中, 過十餘里, 其弊不貲。 由三田渡, 則水勢悍急, 過涉不便矣。" 承旨金益炅曰: "當此農節, 傷損十餘里民田, 甚可慮也。" 上曰: "然則無他路乎?" 佐明曰: "自東郊作路, 則廣津水邊道路太狹, 華陽亭前路, 泥濘亦甚, 似不便矣。" 上曰: "以三田渡作路。" 上謂佐明曰: "都監硫黃貿來者, 何許人耶?" 佐明曰: "京居富商李應祥之奴武善, 而應祥之指揮牟利於外方者也。" 上曰: "都監曾有分付之事乎?" 赫然曰: "左相曾於金謹行之入往馬島, 使與倭人相約, 故倭人有此潛賣, 而先送二萬斤, 隨後來者, 又二萬斤。 而恐我國商買, 不能接濟, 預先報知矣。" 上曰: "必不敢直到倭館矣。" 赫然曰: "前日潛賣時, 來到加德, 今亦必來到于加德矣。" 佐明曰: "槪聞硫黃之價, 在倭國甚賤, 我國增價而貿之, 故彼亦忘死來賣矣。" 赫然曰: "此乃不産於我者, 不可絶其路也。 我國無物不有。 端川煮硫黃土而得水銀, 淸州亦煮硫黃而得含錫。 而不能採用矣。" 上曰: "此由無博物人故也。" 佐明又曰: "長劍甚切於用, 而倭館亦無以貿得。 左相使金謹行得來, 今聞二百柄出來矣。" 上仍問軍兵習操時陣法, 赫然以方陣、圓陣、疊陣之法仰對, 上曰: "上年閱武時, 觀其陣法, 與行幸時陣法, 有不同矣。"
地名: 端川 (咸鏡道, 都護府)
年: 1668.0

○命全減北靑、利城、端川、吉州、明川年例京上納貢物價布及州上貢物作米, 內奴婢宮奴婢各衙門奴婢私奴婢貢米布。 半減田稅米太。 半減鏡城、會寧、安邊、德源、文川、高原、永興、咸興、洪原、三水、甲山田稅米太及內奴婢、寺奴婢、宮奴婢、各衙門奴婢貢布貢米。 全減私奴婢貢米布。 以監司權大運分等被災之啓也。
地名: 端川 (咸鏡道, 都護府)
年: 1729.0

○癸未/左承旨徐宗玉啓: "掌隷院上言回啓判付, 有端川官奴水憲免賤之命。 璿派免賤, 旣定代數, 則今以王后議親, 法外蒙恩者, 引例, 而攸司不防啓而陳稟。 此路一開, 後弊無窮, 請當該堂郞推考。" 允之。
地名: 端川 (咸鏡道, 都護府)
年: 1746.0

○憲府
                【持平洪曙。】
              申前啓, 不允。 又啓言: "乘轎之禁至嚴, 而慶尙左兵使柳東茂, 昨年辭陛, 纔過江郊, 肆然乘轎, 請罷職不敍。" 命拿處。 諫院
                【正言鄭玉。】
              申前啓, 不允。 又啓言: "端川前府使申光岳, 帶來其邑緣坐爲奴者, 卒致逃逸, 不可以奪告身薄勘而止。 請嚴査定配。" 上允之。 蓋戊申逆賊奎瑞之子景說爲端川府奴, 光岳遞歸時, 以隷帶來而見失。 道臣狀聞請拿問, 上只命奪告身, 故臺言如此。
地名: 端川 (咸鏡道, 都護府)
年: 1764.0

○乙巳/上行朝講, 引見大臣備堂。 命錄用故忠臣尹集奉祀孫煜。 煜新免喪, 因大臣筵白, 有是命。 領事尹東度覆奏, 前北道監市御史洪樂仁別單, 其所論諸條, 一則親騎衛試射出身優等者, 授以邊將事也, 二則㺚騎之爲武士所持來者, 沿路勿禁也, 三則另禁端川以北之用錢, 富寧以北之南商也, 四則請減寺奴婢欠貢, 自己巳至壬午特許蠲減也, 上幷命依其請。 諫院
                【司諫鄭述祚。】
              申前啓, 不允。 至者斤萬事, 上曰: "旣知被誣而一向訊問, 非王政也。 宜亟停也。" 又請擇良吏久任, 責以成效, 命飭銓曹。 憲府申前啓, 不允。
地名: 端川 (咸鏡道, 都護府)
年: 1784.0

○監賑使李在學, 以北關事情, 別單以聞。 備邊司覆奏言: "長坡設鎭事, 長津設邑事, 問於道帥臣, 詳審狀聞。 端川設防營事置之, 北關軍制事, 嚴飭道、帥臣措置。 別、親騎衛設置事, 折衷施行。 北兵營軍弊, 依統營三鎭例施行。 北兵營綿布分授各邑事, 分付道臣, 論理狀聞。 穀簿査正事, 令道臣, 限年還作, 六鎭牛犂鹽價量給事, 知委六鎭, 載之定例。 北關量田事, 鱗次擧行。 人材事, 申飭兩銓。" 敎曰: "茂山, 土沃人衆, 今成雄府。 長坡, 介於茂、甲之間, 最爲兩關之咽喉, 脫有緩急, 管攝至難。 土地則有汙菜之歎, 關防則有踈虞之慮。 設鎭一款, 恐爲得宜。 創始之初, 糜費不少, 茂山穀簿, 以多爲患, 割出經紀, 未爲不可。 曾經兵判、道、帥臣爛議, 登對時稟處。 長津堡設邑事, 坐處迂回, 官府夐越, 西而寧陽, 北而平高, 若吏若奴若民, 避罪避逋避丁, 爭先坌集, 徒增奸僞。 斷岸之村落, 翻成撲地之人烟。 鎭況昔儉今裕, 鎭窠始避終願, 觀於年前訓將禁堂之奏, 可驗該鎭之不可抛棄, 設邑之論, 儘有意見, 而衙庾之建置, 糶糴之貯蓄, 將於何辦出, 持久不決, 政坐是耳。 略倣羣山、法聖或古羣山已例, 或作履歷窠, 或作兼營將窠, 或作邊地窠, 就武弁中有地望步趣人擇擬, 則句檢撫摩, 兩得其宜。 兵判、訓將, 與曾經西北道帥臣人爛議。 又就議大臣, 指一稟處。 端川設防營事, 端之爲治, 處在天、雲兩嶺之交, 財賄之所輻輳, 商市之所絡繹。 其産, 銀、蔘、貂鼠。 其利, 魚鹽、泉布, 以至攻玉採石, 皆資日用器什。 是非所謂一都會乎? 然而差遣之際, 多不愼揀, 便作訓、判、都、經應遷之窠, 巖邑安有所恃乎? 防營如難遽設, 兩銓長相議稟處。 北關軍制事, 一入校鄕, 羞隷軍伍, 奚但北路爲然? 等威日就凌夷, 流弊安得不至於此? 苟求弊源, 責在朝廷, 所期先自廟堂而淬礪。 別、親騎衛設置事, 此說之可否八年, 迄無定論。 北人之有識慮者, 必以朝廷事事姑息, 相與竊歎。 更勿如前因循。 就評事沈豐之、監司趙重晦ㆍ趙㻐、兵使李漢膺ㆍ徐有大ㆍ安宗奎等, 狀辭節目, 施行當否, 決定以聞。 兵營軍弊事, 此亦民也。 民之爲弊, 乃至於斯, 宜講矯捄之策。 但其一保加給, 雖似無難, 十二番軍數, 至三千, 三千之保, 又當爲三千。 閑丁日縮之時, 許多保軍, 何處得來? 賑使所請元數三千名除番代布, 似無掣礙之端。 卿等旣請, 道帥臣論理狀聞, 依回啓施行。 綿布殖利事, 與曾經道伯人及監賑吏, 相議稟處。 穀簿査正事, 依回啓施行。 六鎭淸市, 牛犂、鹽價穀布參半事, 依回啓施行。 近來釐正事件, 果若一一添載於定例乎? 曾經道伯一人, 差校正堂上, 無論開市定例, 本道詳定冊子, 逐叚添錄。 北關量田事要之, 待豐爲好。 擧行遲速, 惟在道臣量宜措置, 不必指一分付。 人才搜訪事, 深北人物, 在在俊偉, 士馬之精壯, 勝於南關。 以至冠儒服儒者, 亦莫不明秀, 特以逖矣遐陬, 旣難致身自衒, 亦不搜羅旁探, 大有違於懷綏之政。 間有求仕, 徊徨旅托, 畢竟成就, 不過是殘署冷麾。 甚者往往空往空來。 此特指文蔭而言也, 最可矜悶者, 武士是已。 付料之式, 抄上之規, 有以仰祖宗朝慰悅遠人之聖意, 而銓曹收用, 只是西之植松, 北之造山等窠。 曷嘗有拔例超擢者乎? 又若固窮自守者, 豈肯入於近日道伯之薦目乎? 振拔之要, 將如何爲得, 對揚之方, 望在廊廟。 此意傳于大臣, 武弁中如韓光濟者, 特差別軍職, 令道伯給馬起送。"

○次對。 召見曾經北關道帥臣、十邑守令。 領議政徐命善啓言: "長坡設鎭事, 聞虛項嶺, 有不由六鎭, 直出三、甲之捷徑, 故中間防塞。 今若設鎭於長坡, 則此路之通塞, 果無足關係, 設鎭設邑, 恐難輕議。" 左議政洪樂性、行副司直徐有寧、禮曹判書鄭昌順, 請遣解事人, 躬審形便後處之。 行司直李命植、監賑使李在學, 請設鎭於虛項嶺。 行副司直李柱國、李敬懋, 請置鎭於長坡。 有司堂上徐有隣、工曹參判沈頤之, 請見置鎭, 次議建邑。 敎曰: "一番看審後決定, 付之該道帥臣, 看審狀聞。" 命善又啓言: "長津堡設邑事, 雖難遽議, 陞作僉使, 依古羣山例, 宜用邊地履歷。" 昌順、敬懋, 請依大臣議。 柱國請察地形議設邑。 在學請先作僉使窠, 從後陞邑。 敎曰: "訓將及曾經關西道帥臣、南兵使, 俱未登筵, 以今日擧條, 更爲商量, 自本司稟處。" 命善又啓言: "端川設防營事, 一嶺內外, 竝置防營爲難。 如欲更陞堂上窠, 則銷刻有嫌。 請以曾經守令, 當通訓正之人差遣。" 命植請陞爲防禦。 兵曹判書李在簡言以訓正爲準, 反有數遞之弊, 惟在銓曹之擇差, 從大臣言。 別親騎設置事, 命善以諸議參差, 請置之。 從之。 命善又啓言: "交濟穀捧留海倉事, 別詢曾經道、帥臣、守令。" 昌順、敬懋、富寧前府使李鉉重、明川前府使趙光鉉, 請捧置海倉。 有寧、會寧前府使李漢豐, 請分置平倉。 敎曰: "半置平倉, 半置海倉, 實合兩便之政。 況北關置倉, 係是新創, 各項事例, 成節目下送。 自今遵行。" 先是, 內寺奴多在六鎭, 歲收米(人)
                〔入〕
              一斛, 易布而貢。 至肅廟朝, 始罷易布, 儲置以爲救荒需, 命備局主之, 每年糶糴, 至萬餘斛。 英宗丁巳, 因廷臣言, 設交濟倉於德源之元山, 命觀察使徐宗玉經紀其事。 南運北輸, 無往不惠, 推以及於他道之民。 壬戌, 又設交濟倉於咸興
              利城, 米凡二萬四千五百七十三石, 各穀凡十六萬五千三十石。 甲戌倣南關例, 又置交濟穀於北關十州, 捧留海倉, 其後三十年, 寢而不行。 只有交濟穀名色。 是年秋, 監賑使李在學請以北關交濟穀, 竝儲海倉。 前北伯李命植, 請海倉、平倉, 分半糶糴, 上從命植議。
地名: 端川 (咸鏡道, 都護府)
年: 1786.0

○乙酉/李泰守、劉漢敬伏誅, 罷推鞫。 初漢敬, 以凶書, 藏於其姪雪云同囊中, 被搜出。 及設鞫, 問雪云同, 雪云同供曰: "漢敬、泰守、命福及趙居士, 會三水
              仁遮洞
              李文穆家, 同作一書。" 文穆者乙亥逆賊夏宅孫爲奴者。 問文穆, 文穆證引其隣居林慶華: "居士輩, 自慶華所來見, 而手持三片紙。 一紙有所書記, 書中有錄字。 今凶書亦有錄字, 紙樣恰似。 慶華家有文訓長所書宰相名字之冊, 金鍾秀、申應周在其中。 若非文訓長所爲, 必慶華隣居宋載垕之筆。 載垕, 曾與德相, 相親於謫所。 又與罪宦孫效忠、李昌順。 昌順曾言: ‘居士黨, 爲萬人, 遍於三南, 小爲明火賊。
                【作黨搶刼之賊。】
              大則謀逆’ 云。 及居士輩, 被囚端川也, 慶華又言: ‘居士黨, 欲先殺所錄宰相而擧兵。’ 且與城內謫居人李獻遂、孫效忠, 頻頻往來。" 問文載質。
                【卽文訓長。】
              供曰: "前年寓慶華家, 寫千字文, 後寓禹德夏
              
                【三水座首】
              家, 德夏薄待逃去。" 與文穆質, 文穆證居士輩, 逐日屯聚。 且於千字文卷末, 書鍾秀字及前南兵使名, 凶書則慶華執筆, 載質呼之。 使泰守、文穆, 對質。 文穆證, 泰守有所書, 書中有錄字。 泰守證, 目見文穆親寫凶書。 問漢敬, 供曰: "凶書, 泰守所授, 而使渠傳於順安
              韓姓人。" 問泰守, 供曰: "凶書出自禹德夏, 使渠傳於順安
              韓姓人。 崔光秀參見。 德夏言: ‘此書若傳之, 當自京有回報。 其子弼謨, 方留京中洪達洙家。’ 文穆供曰: "凶書的是泰守所寫。 弼謨在京, 住洪達洙家。 在三水, 與獻遂切親。" 問德夏, 供曰: "德相居謫住其家, 果親密, 居士輩爲渠告官, 逐出境外, 其妻患痁, 故邀之祈禱, 因書托羅暖鎭, 使勿禁而已。" 與泰守對質。 泰守證其授書傳順安狀。 德夏不服。 問禹弼謨, 供曰: "庚子年, 順安
              韓弼玄, 來三水
              李麟臣家, 示一卷曰: "卷中人, 皆吾黨。 此書卽秘訣, 將有如此事。’
                【凶言不傳, 卽謀逆之意。】
              所錄姓名, 殆過百人。 有甲山
              金麟三、李龍範等, 而龍範家, 有祝文, 自稱人頭將軍。 又有稱眞人者, 卽端川
              鄭哥也。 龍範被捉於甲山, 而座首金麟三, 火其書。 本倅宋迪中欲摘發麟三行賂而放。" 問迪中, 供曰: "龍範, 稱以神祭, 誑誘愚民, 故捕之施治盜之刑, 龍範非土着。 所謂神祭, 殺牛設旗, 而自謂學術於利城
              李把摠, 後因營關, 加刑放送。" 云。 自去年十二月, 設鞫。 諸囚互相援證, 而德夏、效忠爲根柢。 囚繫者殆近數十人, 株連者亦甚衆。 反覆盤覈, 竟不得要領。 至是德夏、效忠, 竝物故, 階梯遂絶。 而泰守、漢敬承款。 泰守結案: "行凶節次, 入三水地, 與同行居土仁宅、光秀, 爲本邑座首禹德夏所邀, 入於房內, 坐於竹器懸架之下。 授一封書, 潛囑曰: ‘此書必須緊藏善傳也。’ 其書題目絶悖, 辭意極凶。 而受置懷中之際, 爲光秀所傍見。 同伴中漢敬, 義結兄弟。 托以謫居, 李生之書, 要傳順安
              韓哥之家, 藏於漢敬囊中。 到端川爲夜巡所捉, 官庭搜撿之際, 情節盡爲綻露。 謀逆同參是實。" 漢敬結案: "行凶節次, 囊中凶書, 俱是罔測不道之說, 而一從泰守之言, 將爲轉傳之計, 凶憯情節, 已盡昭著。 謀逆同參是實。" 鞫廳議啓言: "光秀參見德夏之凶書, 仁宅目覩漢敬之囊藏, 與泰守、漢敬, 爛漫酬酢。 文穆凶書, 造出雖曰落空, 居士徒黨, 將擧大事之說, 聽而不告, 難免知情之律。 況林慶華、宋載垕, 手竄凶書, 丁寧指告, 竟歸虛妄, 自有誣人之律。 三囚下送本土, 仍施典刑。 昌順於凶謀, 無不參聞, 至以萬衆擧事之說, 說與文穆、載質, 留接德夏之家, 難掩參涉之跡。 兩囚下送本土, 限死刑訊 慶華、載垕, 不無可疑之端。 李昌京、文穆酬酢, 不過塗聽。 居士往來, 又未目見。 此三囚, 容有可議。 宋迪中、禹弼謨, 施威嚴問, 終未歸一。 待李龍範就拿, 更問。" 敎曰: "此獄根柢, 在德夏, 而旣物故。 泰守、漢敬, 已結案。 效忠, 徑斃, 無更覈之道。 載質下送本道, 加刑島配。 昌順
              濟州爲奴, 昌京島配, 慶華、載垕放。 效忠支屬, 令刑曹査處。 弼謨下秋曹嚴囚。 達洙島配, 韓赫移秋曹決處。 雪云同爲奴, 宋迪中嚴刑還配。" 仁宅、光秀、文穆, 後因道臣覈啓, 竝斬於三水府。 諭道臣曰: "遐土愚氓, 始雖不識奸謀, 今當怳然大覺。 莫如嚴飭守宰, 宣諭朝家懷保之意。 更勿以無緊之事登聞。" 蓋上意在鎭安也。
地名: 端川 (咸鏡道, 都護府)
年: 1798.0

○壬子/敎曰: "奴婢亦民。 也年前遍問諸道, 各陳內奴寺奴之弊。 而內奴之弊, 甚於寺奴, 諸道之中, 北關爲甚, 北關之中, 北靑、利城、端川、吉州、明川、鏡城、富寧七邑貢奴爲尤甚, 貢奴之中, 海尺又爲尤甚。 一口一年之所費, 恰至三十金, 其椎剝之苦, 責出之艱, 爲名編海奴之類, 切肌到骨之弊者久矣。 雖欲下手於蘇捄, 特以名色之各有藉重, 明知侵徵之百倍應納, 而營邑之臣, 初不敢議及弊。 豈有不可改之弊? 善改之則斯己矣。 朝家之於小民, 視均赤子, 何厚何薄? 而平民之弊, 猶且隨聞隨捄, 惟於此輩, 每諉之無奈而置之者, 子甚歉然。 且況北關, 是興王之地也, 朝家之俯庇, 此輩之仰戴, 且果如何也? 就宣頭案細考, 屢百年報司之來歷, 所謂海錯之四等應納, 有百其岐, 不一其科。 多少釐弊條件, 當令廟堂, 依筵敎逐一知委, 而擧其大者, 莫右於蠲給四等中責納最多之冬等, 在海奴, 庶或爲一分息肩之道。 七邑冬等之出於海奴者, 竝行蠲免。 此擧豈直爲此輩也? 所以推豐沛之思, 曁漆沮之貢也。 著金石不易之典, 示宮府一體之義, 如是釐弊, 如是宣綸, 內而宮差司屬, 外而道臣邑倅, 皆各貼壁恪遵, 俾有永久實効。"
地名: 端川 (咸鏡道, 都護府)
年: 1810.0

○庚寅/敎曰: "宮中深邃, 內外懸絶, 自是我朝家法。 況先朝二紀之間, 痛禁掖之密徑, 嚴立防閑之等分, 雖至細至徵之言, 所謂爲宮人爲掖隷者, 毋得相對酬答。 此是昔日所仰睹熟聞之事, 予亦恒遵昔日之飭令, 每察如彼之弊。 忽有前所未有未聞之驚駭寒心之擧, 出於今日, 今日之紀綱, 何爲頹弛之極也? 上項罪人中, 屬於掖庭者, 自內究問, 略知事狀, 而今又因諸供, 益爲明知, 尤切驚惋。 大抵本事, 卽一譯次上等第也, 志道輩之綢繆共議, 先萌通禁之心者, 予之所以深慮於今日之風俗。 明興甘聽卞漢之指計, 以東朝侍衛之宮女, 犯如許之罪犯, 此是渠之斷案。 卞昌瑊, 則喜聞韓志道厚賂之言, 欲圖譯院完薦之事, 僞書諺敎, 傳給掖隷。 金世煥, 則身爲掖隷, 不知事體之莫重, 貪於厚賂之分食, 旣知標書之僞造, 恣意詐傳於譯官。 卞昌瑊斬待時, 金世煥絞待時, 依法典, 詳覆施行。 安鼎煥
              康津縣
              古今島, 韓志道
              巨濟府, 竝絶島減死爲奴。 三倍道押送, 而加刑三次, 令各該道臣擧行後, 押送配所。 李守熙
              昌城府, 金福仁
              端川府, 竝流三千里定配。 三倍道押送, 亦令各該道臣, 加刑一次後, 押送配所。 明興
              珍島郡
              金甲島定配, 三倍道, 竝於當日內押送。 金鼎煥仍前嚴囚, 待拷訊, 限箇箇拷察, 各別嚴刑, 準三次嚴訊後, 靈巖郡
              楸子島, 減死爲奴定配。" 蓋金鼎煥, 本是班名人, 而與安鼎煥慫慂譯官韓志道, 使出錢財許圖等第。 而因卞昌瑊紹介於其妹宮人明興, 僞造諺敎及標紙, 使掖隷金世煥、李守熙、金福仁, 往來傳給。 情狀發露, 自秋曹推覈而有是命。
地名: 明川 (咸鏡道, 都護府)
年: 1462.0

○先是, 樂工黃鍾生及私奴加叱朴、金義同、吾亡知等敺茂林正
              善生子終孫, 終孫兄明川正
              長孫具由以啓。 命宗簿寺竝囚之, 黃鍾生詣獄, 加叱朴等逃匿, 命追捕之, 下御札曰, 速囚奴主, 至是少尹柳季潘啓曰: "奴主凡三人, 其二在外, 其一德城君
              敏也。 且其奴三人, 皆已捕囚。" 上曰: "何不速囚而今日取旨? 甚不可也。" 竝下季潘及鍾生等于義禁府鞫之。
地名: 明川 (咸鏡道, 都護府)
年: 1470.0

○傳于掌隷院曰: "分吉州官奴婢, 一半給明川。" 因咸鏡道觀察使所啓也。
地名: 明川 (咸鏡道, 都護府)
年: 1471.0

○刑曹三覆啓: "慶山囚官奴金禾再犯竊盜罪, 會寧囚金升右盜殺朴末巾牛罪, 依大典, 絞待時, 依受敎, 妻子永屬邊邑奴婢。 明川囚正兵金尙連刺殺金石罪, 律該斬待時。" 從之。
地名: 明川 (咸鏡道, 都護府)
年: 1478.0

○朔甲午/義禁府啓: "前此逆賊李施愛妾子將孫、妾女子欣非
              珍島官定屬, 將孫
              金化官奴加仇之保授, 欣非
              珍島定屬母莫今保授。 李明孝子哲山
              南海官定屬, 明川人童孝明保授。 韓赫女子萬非、率今
              河東官定屬, 萬非是邑定屬母亏時巨保授, 率今是邑定屬母貴德保授。 李乙奉女子吾莊
              東萊定屬, 是邑定屬母虫介保授。 金滌女子內隱伊昆陽官定屬, 是邑定屬母五月保授。 金宗禮女子萬今
              務安官定屬, 是邑定屬母貴今保授。 李明義女子加獻
              康津官定屬, 定平人崔允義保授。 崔自池子今同
              南海官定屬, 吉城人三寸叔崔自河保授。 班者女子莫非
              咸原站定屬, 是站定屬母介同保授。 徐貴白女子咸原站定屬, 是站定屬母仇叱德保授。 衆伊子同叱金
              積生站定屬, 是站定屬母乙莊保授。 雙龍子亏音金
              積生站定屬, 是站定屬母召史保授。 馬元吉子外同
              積生站定屬, 甲山人一族申成達保授。 金興進女子巨勿
              磨各站定屬, 是站定屬母德天保授。 嚴興嚴女子於郞
              河東官定屬, 洪原人朴明山保授。 金右昌三寸姪每邑同
              機張安置, 利城人外祖閔忠保授。 干吾之三寸姪同良
              咸平官安置, 吉城人母古未保授。 孫田生三寸姪今石
              興陽官安置, 洪原人廉孝仁保授。 崔得敬三寸姪石宗
              長鬐官安置, 是邑定屬父崔氷京保授。 李若同三寸姪玉進
              咸平官安置, 北靑人李玉山妻楊今保授。 上項緣坐定屬人, 以年未滿, 曾付其母及族親, 今旣年滿, 請依前例, 各於其本處定役安置。" 從之。
地名: 明川 (咸鏡道, 都護府)
年: 1485.0

○命議北靑新地居民事于領敦寧以上、議政府、六(書)
                〔曹〕
              。 鄭昌孫、李克培、盧思愼、尹壕議: "永安道人, 本無恒心, 今若刷還, 逃散可慮, 使之仍居爲便。" 韓明澮議: "新地肥饒, 則仍居置邑爲便。" 沈澮議: "使之仍居爲便。 但首唱逃居者, 治罪警後。 尹弼商議: "新地逃寓之民,當治罪, 發還原籍。 然本道民, 不可一繩以法, 姑貰罪撫存之, 遣朝官開諭, 以鎭其心。" 徐居正、李坡、朴崇質議: "新地之民, 逃賦稅, 是國之叛民也。 今明正其罪, 誅之可也, 刷還可也。 然新徙之民, 一朝擾之, 恐或搖動, 因而存撫, 可也。 然自祖宗以來, 屢遣使求新地, 非所以欲廣土地也, 蓋慮斯民居邦域之中, 自分度外, 逃賦稅耳。 今所得新地, 未可的知爲前日所求之地。 然其背國, 則一也, 只示姑息之恩, 不斷之以法, 則何以禁後來之姦究乎? 臣以爲: ‘只誅巨魁, 其餘降優詔貸罪, 因爲編戶, 存撫之。’ 如此, 則國家恩威竝著, 而可以杜後患矣。" 許琮議: "北靑地面隱接者, 皆逃賦之民, 若令仍居而不罪, 則後必有效此者。 臣意以爲: ‘盡刷還本土, 其中首謀者, 處以重刑, 以爲後戒。’ 若聖意不忍誅之, 則決杖屬邊遠官奴婢, 亦便。" 孫舜孝、朴星孫、權侹、李有仁議: "今逃居新地者, 吉城、明川、鏡城、洪原、定平等邑人也。 吉城、明川、鏡城, 皆有口子, 防戍甚苦。 今不刷還, 則流亡難禁, 竝令還本, 其首謀而逃者重論。 若洪原、定平人, 則自內地移居邊境者也, 任其所居, 於賊路要關, 定爲戍卒。 其中向化, 不可以編氓視之, 仍留, 使之安業, 亦可。" 李崇元、金宗直、李則議: "北靑等處隱接流民, 必無恒産者。 今若刷還, 彼此失業, 必將轉徙他處, 今宜安接, 各於其邑, 付籍定役。" 李德良、金升卿、林壽昌議: "逃漏之民, 今不刷(遠)
                〔還〕
              , 則效此逃賦者, 難以防禁, 宜以逃避律論罪, 後勒還本邑。 且其邑宰隨流民多小, 論罪徵後。" 魚世謙、李瓊仝、姜子平議: "逃漏之民, 置不治罪, 則兩界之民, 將視此以爲去就, 漸不可長。 犯在赦前者, 不可追論, 在赦後者, 依律論斷, 勒還本邑。 唯自內地遷移者, 論罪後, 付籍差役。" 李世佐議: "逃賦之民, 若聽其仍居, 則無以懲後。 前此受敎, 於穩城鎭, 設美錢堡, 以六鎭人民逃來南道者, 刷還居之。 今依右例, 竝於美錢堡徙居, 以固邊圉。" 傳曰: "諸宰不會議, 故其論不一。 此, 大事, 不可輕易處置。 明日其更會議。"
地名: 明川 (咸鏡道, 都護府)
年: 1486.0

○御宣政殿, 引見永安道觀察使成俊。 俊啓曰: "永安南道節度使, 不可不革。 若以爲先王所設不可革, 則移節度營於惠山、甲山等處, 以除驛路之弊。 他道節度使皆不挈家, 而獨南道及平安道節度使挈家而去。 吉城、明川二邑近於賊路, 亦得挈家, 皆甚不可。 且南道節度使營, 衙前猥多, 只留數十人, 其餘則可減。" 上曰: "當議諸大臣而處之。" 俊曰: "本道軍士無奴婢, 專以雇工爲奴婢, 今盡刷充軍, 恐未可也。" 上曰: "然。 其勿盡編軍伍。" 俊曰: "斜麻洞萬戶梁灌, 淸介自守, 與軍卒同其食, 今遞爲司勇, 無以勸善, 宜加褒奬。 且口子萬戶與僉節制使, 其勞苦無異, 而萬戶獨不得受祿, 未便。" 上曰: "萬戶給祿, 曾已議之, 當觀其議處之。 梁灌亦將用之。" 俊曰: "會寧爲北道巨鎭, 今殘弊莫甚。 又被水害, 平地盡爲白沙, 無田可耕。 墾山爲田, 所收無幾, 窮乏不自振。 若置鎭于甫乙下之地, 則可耕而食也。 曩者, 議置寧北鎭, 以無戍兵而停。 若減南道節度使衙前, 又刷出軍戶餘丁, 則不患無戍兵也。 臣欲往審形勢而後更啓。" 上曰: "然。" 俊曰: "本道之民, 本無恒産, 一有不獲其所, 則輒負戴四散。 今若行量田, 則必致騷擾。" 上曰: "已命姑停, 當臨時更議爲之。"
地名: 明川 (咸鏡道, 都護府)
年: 1487.0

○庚申/永安道築城巡察使洪應來復命。 上引見曰: "金丹多茂欲移居下三道乎?" 應啓: "觀丹多茂, 雖下三道, 必欲移居矣。 此人素與兀狄哈有怨, 其後解仇, 一日與之射的, 兀狄哈矢盡, 丹多茂連射二人殪之。 以是更構怨, 丹多茂避仇來投於我, 必不肯還矣。 丹多茂年將七十, 其妻亦老, 有子女四人皆微弱, 長者年甫十五, 保無反覆之慮。 雖仍居惠山無妨。" 上曰: "丹多茂避仇逃來, 何必移入內地? 仍居惠山可也。" 應又啓曰: "臣到五鎭, 每處必招城底野人饋之, 居一鎭者, 或百五十人, 或多至三百餘人, 鍾城尤多。 饋餉時, 皆頓首謝曰: ‘上恩至重, 感極天地。’ 野人在鎭將前, 俛首聽命, 有同奴隷, 小有非違, 邏卒以杖亂打, 野人畏縮趨出。 其服我國邊威如此。 臣觀五鎭, 城邑宏壯, 居民稠密, 祖宗規畫處置, 至爲遠大。 但兵器常時帶著, 不如南方之韜藏, 故易致破毁。 請角弓、弓絃等物, 間歲入送分給, 以慰軍情。 今五鎭判官, 以文臣差遣, 奉法莅事, 其所長也, 但不合於防戍之任。 然爲府使所敬憚, 府使不敢爲非, 不無有益。 但以離妻子戍絶域爲苦。 文臣雖能射者, 廢棄不習以避之。 請於初授或遞任時, 命加級勸勵。 慶興、穩城等邑奴婢數小, 野人饋餉時, 令軍士執饌物, 事體未便。 當給公賤以益之。 但北道公賤不敷, 請以私賤之居本邑者定給, 而以散接公賤給其主。 明川縣其地沮洳, 屋宇卑湫, 而距海甚遠, 採進上海物者, 經數日乃還, 甚有弊。 其民欲就近海處, 擇高燥地移排, 請從其願。 會寧府軍儲, 前此多至二十萬碩, 近因守令非人縱意妄費, 所秏甚多, 留穀甚少。 節度使卞宗仁言曰: ‘會寧, 大邑也, 儲穀不可不多。’ 請或納近邑田稅, 或用緜布貿穀, 以廣儲峙。 鏡城居斡朶里
              李阿乙加茂見臣, 言曰: ‘靑巖居人逃入本土者, 我盡力刷還, 至今未得蒙恩。’ 言甚哀懇, 論賞何如?" 上曰: "令兵曹考功勞以啓。" 應又啓曰: "南道節度使無一幕僚, 事體未便。 依南方例, 置虞候; 或依北道例, 置評事何如?" 上曰: "何時廢虞候? 令兵曹考啓。" 應又啓曰: "鎭東堡舊基, 地雖間曠可耕食, 然距本邑四十餘里, 勢甚單弱, 今設堡處, 諸賊要路, 且近本邑, 救援甚便, 不可復還舊基。 同仁堡雖在內地, 多有賊路, 而惠山、雲寵等鎭, 俱隔大山三十里之程, 緩急未及相救。 設此堡, 疊入居民, 以備寇久矣。 今居民不思遠慮, 厭其疊入, 欲革此堡, 不可輕易革罷。 雲寵堡舊基孤單絶遠, 不可守之地。 今設堡處, 地饒宜居, 而乃以爲水勢衝罷、人物不阜, 鼓動妖說, 誑惑衆聽, 不可輕易移排。 請竝仍舊。 燕臺、阿山兩驛之間, 相距不遠, 故今欲合置一處。 如此則距綠野、雄無站各百餘里, 距行營鍾城各九十里, 四面相距遙遠, 往來人馬困斃必矣。 兩驛人吏等請勿合置, 從願仍舊何如?" 傳于承政院曰: "政丞所啓事, 令該曹議啓。"
地名: 明川 (咸鏡道, 都護府)
年: 1500.0

○辛巳/御經筵。 掌令高荊山曰: "臣嘗爲咸鏡道都事, 見徙邊人民至爲凋殘。 國家移民於北道, 擇給可耕之地, 限三年復戶免稅, 其所以撫恤之道非不至也, 然守令等率不撫恤, 其所給田土, 有名無實, 人不得利, 何以資生? 請自今令監司, 檢擇可耕田土以給。" 王問左右, 領事成俊曰: "徙邊人等, 不得安接者, 專由監司、守令不能撫恤也, 掌令之啓是矣。 然監司摠決庶務, 何暇親擇田土, 以給徙民乎? 請申明舊章, 勅守令恤徙民。" 荊山曰: "若遣官審視, 而其所給田土, 或有虛張其數者, 則守令卽命罷黜, 庶無其弊。" 俊曰: "今者平安道軍民鮮少, 視古半減。 癸丑年崔潤德西征時, 平安道軍士至於二萬, 今則只一萬而已。 專是不能安接徙民, 日益凋殘, 以致軍士之少也。 如此, 則徙民安接之策, 亦當申明舊法而已。 若抄富實者, 使之入居, 則必有冤抑, 如有犯罪者, 皆令徙居, 則何怨之有?" 荊山曰: "臣在咸鏡道, 見驛路之弊。 自洪原至端川爲南道, 自吉城至明川爲北道, 其中有高山、居山、輸城等三大驛。 南道兵使以北靑爲本營, 若於三水、甲山有賊變, 則及期奔救。 自北靑至甲山三百三十里, 其間有濟人館、鍾浦、熊耳、虛川等驛, 自甲山至三水二百一十里, 其間有積生驛。 但此驛等非大路, 故一驛馬纔二三匹。 兵使之行, 有軍官、伴人, 許多徒衆, 其騎駄必多, 不得已抄用南道驛馬。 但及期奔馳, 馬斃者頗多, 誠非細故。 臣願濟人館、積生等驛, 依大路之例, 多立馬匹, 增置郵吏, 以祛南道居山等驛之弊。 且直路郵驛, 其弊不貲, 如野人及大小使客往來, 進上物膳輸轉, 馬匹無休息之時。 且以高山之弊言之, 本營爲咸興, 而安邊等官進上之物, 皆納于咸興, 達于京都。 其往還皆用驛馬輸轉, 不足則或以牛畜駄載, 牛畜不足, 則男負女戴, 猶不能支, 其苦不可勝言。 各驛大中小路馬匹, 本各有數, 而前此隨其馬數, 給其位田, 公須田、日守亦准數充給, 故驛路得以蘇復。 戊申年量田時, 不計大中小路, 但隨其馬匹有無而給之, 故驛路日益凋耗, 而前年兵曹啓驛路蘇復之策, 令咸鏡道直路, 如大路之例。 法雖如此, 有何益哉? 臣前與監司議啓本道驛路蘇復之策, 請卽遵行, 而其馬位田、公須田及日守, 隨其大中小路, 准數給之, 驛吏稀少處, 亦以各司奴婢充定何如?" 王曰: "令兵曹考節目後發落。" 荊山曰: "洪伯慶所犯至重, 請深治其罪。" 不聽。
地名: 明川 (咸鏡道, 都護府)
年: 1512.0

○乙酉/咸鏡北道節度使尹熙平, 以道內防禦諸事, 條列以啓者八。 上以熙平所啓, 命吏、兵曹、戶曹堂上及知邊事宰相會議。 左議政柳順汀、右議政成希顔、左贊成李蓀、右贊成金應箕、左參贊洪景舟、右參贊鄭光弼、吏曹判書宋軼、兵曹判書辛允武、參判洪淑、同知中樞府事李秉正、工曹參判崔漢洪議: "烽燧軍不在候望處所, 驛吏不卽傳邊報, 且不給馬, 以致失誤軍機, 赴防軍士, 累次闕防, 以致守禦疎虞。 其罪皆重, 固宜痛懲。 然非臨敵當陳之時, 則不可擅殺, 隨其所犯輕重科斷, 其中已甚者, 啓聞施行。 凡干軍務, 不檢擧懶慢守令, 節度使亦宜啓罷, 不須別遣宣傳官治罪。 一, 內需司奴子, 亦隷雜色軍, 當有警急, 赴防似合, 但不可一依軍士例赴防也。 其能射者試抄預養, 如値賊變緊急時, 用以助防爲當。 其貢米, 已令限五年輸納所在官, 以補軍資, 限盡更議施行。 一, 本道年壯才疎校生, 定軍役事, 已受敎行移。 明川、吉城, 本是一州, 頃因事故, 分爲二縣。 今還合置, 猶舊時也, 有何弊焉? 革廢未久, 遽爾復立, 政令不一, 事體未便。 但奴婢官屬, 徙居明川, 安業甚久, 一朝棄舊業, 一切移徙, 恐起怨咨。 請待年豐, 漸令移居, 毋使失業。 一, 軍糧其在南方者, 當漸輸北, 其在北者, 不應移置於南。 今南官軍糧, 已令輸入北道, 其軍資不足如會寧、富寧、鏡城、吉州等鎭, 爲先輸入。 北道牟種備給事, 依所啓爲當。 一, 本道軍卒貧窮, 軍裝未能自辦。 前日武庫軍器, 累次下送頒給, 許多軍卒, 豈得均受? 弓絃、弓子、長片箭, 令該司量宜磨鍊, 下送分給。 且長片箭竹, 裁斷輸送兩界, 計軍士數, 各一部分給事, 受敎行移已久, 而迄未輸送。 請令該司督送。 一, 潼關屯田所出, 分付各官, 春納行營, 弊果不貲。 節度使行營支供, 令各官依前輸納, 其屯田亦宜還屬潼關。 但所出甚多, 不可盡爲僉使支用所費, 每年租一百石, 輸入穩城, 補軍資爲便。" 傳曰: "依議施行。"
地名: 明川 (咸鏡道, 都護府)
年: 1513.0

○成希顔議啓: "其一曰: 進上昆布塔士麻,
                【皆海菜名。】
              令軍人入海採取, 其來已久, 今若移定他邑, 則他邑亦受弊。 且今無大邊事, 因舊爲便。 其二曰: 各堡排設事, 黃衡所啓似當。 然防戍處所, 必深得形勢便宜, 然後可移置, 令觀察使, 同節度使, 親履其地, 熟審要害, 具啓然後, 更議施行。 其三曰: 明川縣復立事, 前日收議時, 議曰: ‘吉城、明川, 本是一邑, 頃因事故, 分爲二縣。 今還合置, 猶舊時也, 有何弊焉? 革廢未久, 遽爾復立, 政令不一, 事體未便。 但奴婢、官屬, 徙居明川, 安業已久, 一朝棄舊業, 一切移徙, 恐起怨咨, 待年豐, 漸令移居, 毋使失業。’ 依議施行。 今以不緊之弊, 復有他議, 甚未穩當。 其四曰: 會寧鎭軍, 分屬甫乙下, 豐山等處, 果減額矣。 頃因觀察使鄭光弼之啓, 已命以差錯磨錬, 軍籍人應徙者, 徙于五鎭矣。 今之磨錬時, 令倍數入送會寧鎭爲便。 其五曰: 北道軍數, 本來不敷, 近因殘弊, 迨未蘇復, 須當百計預爲之圖。 以公私賤內需司奴子, 抄作軍卒, 亦是一策, 但他道有數公賤, 一一換給勢難。 姑令邊將, 各盡撫恤, 使散者復聚, 無産者有産, 務收人心, 以固邊圉爲當。 其六曰: 軍器火炮下送事, 令兵曹磨錬施行。" 上從之。 因節度使黃衡所啓, 命議之。
地名: 明川 (咸鏡道, 都護府)
年: 1592.0

○倭將淸正入北界, 會寧人叛, 執兩王子、諸宰臣迎降, 關南北皆陷于賊。 初, 淸正踰嶺, 而窮追王子行, 王子奔, 至鏡城。 北兵使韓克誠拒戰于磨天嶺, 海汀倉爲倭軍所綴, 軍潰而走。 王子轉入會寧府, 聞賊兵追迫, 欲向前, 鎭土兵已謀叛, 佯請守城, 自守門鑰, 使不得出。 翌日土官鎭撫鞠景仁聚徒作亂, 自稱爲大將, 以甲騎五百結陣。 時, 巡邊使李瑛、府使文夢轅在南門樓上, 愕不知所爲。 高嶺僉使柳擎天果悍壯士也。 咡謂瑛曰: "景仁叛, 而本府兵從者半, 未必盡其腹心。 公於此團集一行軍官、員役, 戒嚴而臨之。 吾則往諭景仁使解兵, 卽不聽便斬首, 諭衆使散。 公自此呼聚受降, 自然定矣。" 瑛庸懦, 搖首曰: "愼勿爲此言。" 景仁微聞其計, 使人執軍官壯健者盡斬之。 擎天見言不用, 卽與麾下數人, 開西門出去, 賊不敢追。 景仁遂圍客舍, 就執兩王子及夫人、女侍, 一行奴婢等與宰臣金貴榮、黃廷彧、黃赫, 竝其家屬, 皆綁縛置一間房, 如積峙器物。 貴榮後妻李氏年少, 賊欲刼之, 卽就館中屛柱縊死。 李瑛解甲就賊中, 哀乞請釋王子, 賊執之。 景仁以文書馳報于淸正, 淸正至府, 結陣城外, 單輿入城, 見王子、諸臣, 責景仁等曰: "此乃汝國王之親子及朝廷宰臣, 何困辱至此?" 解縛置軍中, 饋供頗厚。 遂引兵渡豆滿江, 深入老土部落, 攻陷城塢, 胡人四起邀擊, 士卒多死傷。 還由鍾城
              門岩渡江, 歷入穩城、慶源、慶興, 從海邊峽路, 還入鏡城。 諸鎭堡土兵、豪首皆執官吏叛降, 倭人兵不血刃。 鏡城戶長鞠世弼首叛, 執判官李弘業與賊。 韓克誠遁入藩胡部落, 胡人不受, 送于慶源民家, 卽被執。 淸正留兵數千, 據吉州, 
                【賊將名忠正。】
              自明川以北八鎭, 皆以叛民爲首領以鎭之, 有刑伯、禮伯之號。 江外雜胡, 乘時寇掠, 邊堡土民, 反與連結。 淸正還據安邊府, 關南州鎭亦爲叛民所據, 皆受淸正節制。 端川郡守姜燦素得民心, 頗集良民爲兵, 自衛據郡界, 谷中土民多歸之。 初, 李渾被執, 金貴榮等以便宜, 除會寧府使李瑛爲南兵使。 瑛憚南出, 求兼南北道巡邊使, 陪行王子入北, 以文夢轅爲會寧府使竝被執。 金貴榮老昏, 黃廷彧父子皆不戢下, 宮家奴輩到處侵擾, 大失人心, 以此促其叛亂。 尹卓然以詭計, 落留南道, 朝廷不省其罪, 用以代柳永立, 又以成允文代瑛, 皆匿三水山谷間。 旣而行朝聲聞復通, 訛言稍息, 亂民頗戢, 故二帥得免。